

**Tárgy:** **a Ceglédi Többcélú Kistérségi**

**Társulás testületi hozzájárulás**

**kérése rendeletalkotáshoz**

**E L Ő T E R J E S Z T É S**

**Csemő Község Képviselő-testületének**

**2022. április 20-án tartandó ülésére**

**Tisztelt Képviselő-testület!**

A Ceglédi Többcélú Kistérségi Társulás Társulási Tanácsa 8/2022. (IV. 01.) számon hozott határozatával kezdeményezte a társult önkormányzatok képviselő testületeinél Cegléd Város Önkormányzatának a Ceglédi Többcélú Kistérségi Társulás által biztosított személyes gondoskodást nyújtó ellátásokról, azok igénybevételéről, valamint az ellátások térítési díjainak megállapításáról szóló 11/2014. (IV. 30.) számú rendelete módosítását.

A 2021. évben figyelemmel *a koronavírus-világjárvány nemzetgazdaságot érintő hatásának enyhítése érdekében szükséges intézkedésekről szóló* 603/2020. (XII. 18.) Korm. rendeletre, melynek rendelkezéseit a *Magyarország helyi önkormányzatairól szóló* 2011. évi CLXXXIX. törvény (a továbbiakban: Mötv.) 95. § (3) bekezdésére tekintettel a társulásra és annak fenntartásában lévő intézményekre is alkalmazni kellett az önköltségek összegének megállapításán túlmenően nem volt jogszabályi lehetősége a társulásnak az intézményi térítési díjak emelésére. Ugyanígy nem állt módjukban a társulás fenntartásában lévő intézményeknek az általuk korábban megállapított személyi térítési díjakat felülvizsgálni, vagyis a jelenleg alkalmazott személyi térítési díj összegén kellett a szolgáltatásaikat nyújtani 2021. december 31. napjáig. Az előbbiekben hivatkozott Korm. rendelet szabályait *a veszélyhelyzettel összefüggő átmeneti szabályokról szóló* 2021. évi XCIX. törvény 2022. június 30. napjáig alkalmazni rendeli, vagyis az intézményi és személyi térítési díjak mértéke ezen időpontig nem változhat.

Az intézmények a térítési díjak tekintetében elvégezték a térségi rendelet felülvizsgálatát és a Ceglédi Kistérségi Szociális Szolgáltató és Gyermekjóléti Központ a mellékletben írtak szerint tett javaslatot a rendeletmódosításra. A javaslat értelmében az alábbi változtatásokra kerülne sor a jóváhagyás esetén:

* A Ceglédi Kistérségi Szociális Szolgáltató és Gyermekjóléti Központ (2700 Cegléd, Bajcsy-Zsilinszky út 1.) által nyújtott szolgáltatások vonatkozásában az idősek otthona intézményi térítési díjai továbbra is egységesen kerülnek megállapításra az átlagos ápolást, gondozást igénylő személy ellátása, a demens betegek bentlakásos intézményi ellátása és az emelt színvonalú bentlakásos ellátása esetén. Az intézményi térítési díj mértéke 3.200,- Ft/napról 3.500,- Ft/napra módosulna. (A tervezett díjemelésről az intézmény lakói az idei év első hónapjaiban tájékoztatást kaptak.)
* Szintén a ceglédi székhelyű intézményt érintené az általa biztosított házi segítségnyújtás, szociális étkeztetés és étel házhozszállítás ellátások intézményi térítési díjainak felülvizsgálata, mely az alábbi mértékű díjemelést eredményezné: házi segítségnyújtás 4,6 %, szociális étkeztetés 9,1 % és étel házhozszállítás 7,7 %.

Az intézményi díjemelési javaslat – az önkormányzatok egyetértése esetén - a kapcsolódó városi önkormányzati rendelet hatálybalépésének a napjaként *a veszélyhelyzet kihirdetéséről és a veszélyhelyzeti intézkedések hatálybalépéséről szóló* 27/2021. (I. 29.) Korm. rendelet szerinti veszélyhelyzet megszűnését követő hónap első napjával kerül meghatározásra.

Kérem a Tisztelt Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjék!

Csemő, 2022. április 13.

Dr. Lakos Roland

polgármester